Alberton-baba steeds vermis | Maroela Media
Eden Laird, die 13 maande oue baba van Brackendowns in Alberton wat na bewering Woensdag ontvoer is, is nog nie gevind nie.
Lt.kol. Lungelo Dlamini, provinsiale polisiewoordvoerder van Gauteng, het Vrydagoggend aan Maroela Media bevestig klein Eden word steeds vermis.
"Die polisie se soektog duur onverpoos voort," het Dlamini gesê en kon nie meer uitbrei oor die vordering van die ondersoek nie.
"Al wat ons kan sê, is dat ons verskeie leidrade opvolg en alles in ons vermoë doen om hom op te spoor," het hy gesê.
Dlamini is nie die enigste een wat so min moontlik inligting oor die ondersoek wil bekendmaak nie. Laird se ouers is volgens verskeie mediaberigte nie bereid om in dié stadium enige onderhoude toe te staan nie. 'n Persoon na aan die familie het Donderdag aan Maroela Media gesê alle betrokkenes is opdrag gegee om geen bykomende inligting rakende Eden se verdwyning bekend te maak nie aangesien dit die ondersoek nadelig kan beïnvloed.
Dessie Rechner, stigter en direkteur van Pink Ladies, 'n organisasie wat hom daarop toespits om vermiste mense op te spoor, het ook in antwoorde op vrae op die groep se Facebook-blad gesê geen bykomende inligting kan verskaf word as dié wat reeds op sosiale media versprei is nie.
Pink Ladies se plasing oor Eden se verdwyning is teen Vrydagoggend reeds meer as 35 000 keer gedeel en talle mense het op die plasing gereageer met vrae, kommentaar en gebede vir die gesin.
Die polisie wou vroeër nie gerugte bevestig of daar glo 'n losprys geëis word nie.
Mense met meer inligting word versoek om konst. Malepe by 082 358 8369 of 082 771 6328 of Pink Ladies by 072 214 7439 of 083 378 4882 te bel.
Sibanye-Stillwater: Dodetal styg tot vier
Jesus ek vra bewaar hierdie kindjie klein, bring hom veilig terug na sy Mamma en Pappa… laat niemand hom leed aandoen… laat die Engele van Jesus om en by hom wees… as ek net na sy ou gesiggie kyk, dan loop die trane… so n klein engel kind… ASB"' Laat wie ook al verantwoordlik is, besef dat daar n Mamma en Pappa is wat baie lief is vir Eden en hom so baie mis… en dat hul deur baie stress en hartseer gaan… ASB BRING HOM TERUG…. my hart gaan uit na die ouers… dink aan jul, en Bid saam… Lees meer »
het nou net op ons groepe gekry dat hy gevind is in 'n taxi in pretroria? Kan julle laat weet of dit waar is??
Ek bid hierdie babatjie is veilig en word ongedeerd teruggevind. Al wat vir my vreemd is dat almal hand en mond gister ontken het dat daar 'n LOSPRYS gevra word en vandag is dit op die voorblad van die BEELD … dink hulle die publiek is stupid of voer hulle jou net wat hulle wil he jy moet hoor? EK BID VIR JOU veiligheid EDEN. Mag die Here jou beskerm en bewaar totdat jy terug is by jou familie!
Waarom berig die ander mediagroepe nie ook hieroor sodat meer mense kan soek nie?
Kan mense wat weet hoe asseblief crowdfunding oorsee begin om geld in te samel om hierdie baba en ander wat vermis word te help soek? Ons land is so gevaarlik en as ons vir massas oorsee vra om by te dra met tegnologie dan kan ons baie meer verrig.